钦定古今图书集成/明伦汇编/闺媛典/第091卷 > 宋光祖妻徐氏〈冯氏附〉
## 钦定古今图书集成/明伦汇编/闺媛典/第091卷 > 宋光祖妻徐氏〈冯氏附〉

按《和州志》：“徐氏，宋光祖妻。崇祯乙亥春，秦寇南下，邻
邑震惊，光祖先宅于郭外，居民谋渡江避乱。祖谓徐
曰：‘吾家非瓮牖绳枢之辈，可苟且逃生，毋为徙者惑。
徐曰唯唯。时长子德明妻冯氏在侧，虽不言亦心许
之矣。冬十二月，贼抵郡，直逼城下，祖阖室入城，执铎
与守。越三日，大西门首溃，人心汹汹，守者易虑，德明’”
跪母泣曰：“势迫矣，儿不能保母，柰何？”徐正色曰：“吾幼
适汝父，事孀姑近二十年，日闻见何事，而今乃爱一
死耶？尔父子宗嗣所寄，勉而胥死，毋乃使人议其不
知，以权处变乎？汝妇之不异吾，犹吾之不异姑也。”是
时，贼未入城，徐及冯俱堕水死。会直指使以凡烈妇
之未阐者，题建香烈祠，岁时致祭，而二妇与焉。